b'\n_START_ARTICLE_\nAntidiabetik\n_START_PARAGRAPH_\n\xc3\x81ntidiab\xc3\xa9tik ali h\xc3\xadpoglik\xc3\xa9mik je zdravilo ali u\xc4\x8dinkovina za zdravljenje sladkorne bolezni. Kadar se tako zdravilo aplicira peroralno (z zau\xc5\xbeitjem), gre za peroralni antidiabetik._NEWLINE_Pri zdravljenju sladkorne bolezni tipa 1 je nujno dajanje inzulina, medtem ko se pri bolnikih s sladkorno boleznijo tipa 2 uporabljajo peroralni antidiabetiki, kadar so celice \xce\xb2 Langerhansovih oto\xc4\x8dkov v trebu\xc5\xa1ni slinavki \xc5\xa1e sposobne sintetizirati inzulin.\n_START_SECTION_\nInzulin\n_START_PARAGRAPH_\nInzulin se daje parenteralno (po navadi subkutano), saj po zau\xc5\xbeitju razpade v prebavilih. Neko\xc4\x8d so ga pridobivali bodisi iz svinjskih bodisi govejih trebu\xc5\xa1nih slinavk, danes pa se uporablja humani inzulin, pridobljen s tehnologijo rekombinantne DNK.'